ธ.กรุงเทพขายหุ้นกู้ แลนด์ แอนด์ เฮ้าส์ สำเร็จ
ธนาคารกรุงเทพ ร่วมกับ แลนด์ แอนด์ เฮ้าส์ ประสบความสำเร็จในการจัดจำหน่ายหุ้นกู้อายุ 3 ปี มูลค่ารวม 2,500 ล้านบาท อัตราดอกเบี้ยคงที่ 3.54% ต่อปี
24 ม.ค. 2554

ธนาคารกรุงเทพ ร่วมกับ แลนด์ แอนด์ เฮ้าส์ ประสบความสำเร็จในการจัดจำหน่ายหุ้นกู้อายุ 3 ปี มูลค่ารวม 2,500 ล้านบาท อัตราดอกเบี้ยคงที่ 3.54% ต่อปี 
นายสุรพันธ์ ปูรณคุปต์ ผู้จัดการ ฝ่ายทุนธนกิจ สายวานิชธนกิจ ธนาคารกรุงเทพ จำกัด (มหาชน) เปิดเผยว่า ธนาคารกรุงเทพในฐานะผู้จัดการการจัดจำหน่ายหุ้นกู้ บริษัท แลนด์ แอนด์ เฮ้าส์ จำกัด (มหาชน) มีความยินดีเป็นอย่างยิ่งที่หุ้นกู้อายุ 3 ปี อัตราดอกเบี้ยคงที่ 3.54% ต่อปี มูลค่า 2,500 ล้านบาท ประสบความสำเร็จในการเสนอขาย และได้รับการตอบรับจากนักลงทุนสถาบัน และนักลงทุนรายใหญ่ เป็นอย่างดี
"จากเดิม แลนด์ แอนด์ เฮ้าส์ ได้กำหนดวงเงินในการเสนอขายไว้ที่ 2,000 ล้านบาท แต่ด้วยผลตอบรับและปริมาณความต้องการที่มีเข้ามาอย่างต่อเนื่อง จึงได้ปรับเพิ่มมูลค่าหุ้นกู้ที่เสนอขายอีก 500 ล้านบาท เป็นมูลค่ารวม 2,500 ล้านบาท เพื่อสนองตอบความต้องการของนักลงทุนที่ให้ความสนใจ นับเป็นการสะท้อนให้เห็นถึงความเชื่อมั่นที่มีต่อกิจการของแลนด์ แอนด์ เฮ้าส์ ซึ่งได้รับการจัดอันดับความน่าเชื่อถือจากบริษัท ทริส เรทติ้ง จำกัด ในระดับ A แนวโน้มคงที่"
นายสุรพันธ์ กล่าวเพิ่มเติมว่า ความสำเร็จในการจัดจำหน่ายหุ้นกู้ของแลนด์ แอนด์ เฮาส์ ในครั้งนี้ นับเป็นอีกหนึ่งความสำเร็จและการตอกย้ำถึงภาพรวมตลาดหุ้นกู้ของประเทศไทย ตลอดจนความน่าเชื่อถือ และการได้รับความไว้วางใจจากบริษัทเอกชนขนาดใหญ่ที่แต่งตั้งให้ธนาคารกรุงเทพเป็นผู้ดำเนินการจัดจำหน่ายหุ้นกู้ เฉกเช่นภาคเอกชนที่ธนาคารกรุงเทพได้เป็นผู้ดำเนินการหลายครั้งที่ผ่านมา ทั้งนี้ลูกค้าที่สนใจสามารถติดตามข่าวสารความเคลื่อนไหว ตลอดจนรายละเอียดการจัดจำหน่ายหุ้นกู้โดยธนาคารกรุงเทพที่จะมีเผยแพร่ออกมาเป็นระยะ